Een dood, vier beseer in Johannesburg-ongeluk’n Minibustaxi en twee motors was by die botsing in Dobsonville betrokke: Foto: ER24 Een mens is dood en nog vier beseer toe drie voertuie Woensdagaand op Elias Motsoaledi-rylaan in Dobsonville in die weste van Johannesburg gebots het. Werner Vermaak, ER24-woordvoerder, sê dié nooddiens en ander dienste het by hul aankoms op die toneel omstreeks 20:30 twee motors en ŉ minibustaxi wat in ŉ botsing betrokke was aangetref. “Een van die motorbestuurders het noodlottige beserings opgedoen en is op die toneel dood verklaar. Die taxibestuurder was vasgevang in sy voertuig en moes deur ER24-reddingspersoneel bevry word.” Vier insittendes van die taxi en die ander motor is vir matige beserings behandel voordat hulle vir verdere sorg na die Leratong-hospitaal geneem is. Vermaak sê dis nog nie duidelik hoe die botsing gebeur het nie, maar beamptes was op die toneel om ondersoek in te stel.